Pau Riba, Tiger Menja Zebra, Blanca Llum Vidal i Los Sara Fontán, Eli Gras o Anna Pantinat i Víctor Bonetarbolí, entre els artistes d'aquesta edició reduïda
La COVID-19 ha obligat a Gràcia Territori Sonor (GTS) a adaptar-se a unes circumstàncies incertes i constantment canviants.
La 25a edició del Festival LEM, que havia de tenir lloc a l'octubre, va ser ajornada al 2021 durant el confinament; així doncs, en comptes d'un nou LEM, que el 2019 va reunir més de 2.400 persones en 29 actuacions durant tot el mes d'octubre, enguany hi haurà un OFF LEM amb set esdeveniments amb deu concerts, inclosos tres Encontres en l'Espai-Temps, tres Àgapes en format especial i un projecte de ràdio-art fet per escriptores i músiques amb la ciència-ficció com a fil conductor.
Totes les actuacions en directe tindran un aforament limitat a causa de les restriccions pel COVID-19 i caldrà fer-ne reserva prèvia.
Pau Riba i el seu nou projecte al concert inaugural
El concert inaugural d'aquesta edició serà el proper divendres 9 d'octubre al Centre Cívic La Sedeta i inclourà una actuació de la poeta Anna Pantinat i el poeta i clarinetista Víctor Bonetarbolí i una altra del veterà Pau Riba, que tocarà amb el seu nou projecte PLAN.
El mateix centre cívic també acollirà el concert de clausura, el dia 30 d'octubre, amb les actuacions de l'artesana sonora gracienca Eli Gras i el projecte conjunt de la poeta Blanca Llum Vidal i Los Sara Fontán, formats per la violinista homònima i Edi Pou, una de les meitats de Za!.
Les entrades per a aquests concerts es podran adquirir a través de la plataforma Entradium.
El Centre Cívic Convent de Sant Agustí, també serà un dels escenaris de l'OFF LEM 2020.
En aquest cas, el proper divendres 23 d'octubre, l'artista resident de GTS d'enguany, Laura Llaneli, obrirà una nit que es completarà amb la violència electrònica dels granollerins Tiger Menja Zebra per a la que es podran reservar entrades sol·licitant-les al correu electrònic de GTS.
El Raval també acollirà un altre dels concerts d'aquest cicle: el divendres 16 d'octubre, a La Rubia (H)Original, Nara is Neus durà el seu dark ambient a l'OFF LEM 2020, en un concert organitzat en col·laboració amb Dublab i les entrades del qual també es podran adquirir a Entradium.
Els Encontres en l'Espai-Temps, a Experimentem amb l'Art
El cicle d'actuacions de petit format de Gràcia Territori Sonor habitualment té lloc entre els mesos de març i juliol, però aquest any només va poder celebrar la primera sessió abans del confinament, una trobada entre el guitarrista Ramon Solé i la poeta Míriam Cano, que va presentar el seu nou recull "Vermell de Rússia".
Durant aquest OFF LEM 2020, però, hi haurà tres Encontres en l'Espai-Temps.
Tots ells tindran lloc al pati d'Experimentem amb l'Art, a Gràcia, amb actuacions de Floy Krouchy i Tama Kettar (dissabte 10 d'octubre), la pianista Clara Lai i el percussionista Joan Moll (dissabte 17 d'octubre) i Alpha Decay acompanyada de Valentina Alvarado i Carlos Vásquez, convidats pel Centre de Creació La Escocesa (dissabte 24 d'octubre).
Les reserves per a les actuacions d'aquest cicle s'hauran de fer al correu electrònic de GTS.
L'Àgape es multiplica en format diferit
El Laboratori Àgape, una de les accions més apreciades pel públic, també s'ha transformat i ha pres una nova forma adaptada a la pandèmia.
Normalment reunia un centenar de persones a Casa Almirall, al Raval, per gaudir d'una combinació de música, poesia i gastronomia, però enguany se celebraran tres Àgapes a porta tancada que seran gravats en vídeo i publicats, juntament amb les receptes dels plats, per tal que tothom pugui gaudir de l'experiència culinària des de casa i acompanyar-la de l'actuació enregistrada en directe.
El primer Àgape estarà dedicat a Víctor Nubla, fundador i director artístic del LEM, mort el passat 31 de març, i hi participaran Juan Crek -company de Nubla a Macromassa- i el poeta Joan Vinuesa.
El segon, en homenatge a Bernat Roselló, excuiner de Casa Almirall mort a l'abril, tindrà receptes de Quim Díaz i Hara Kraan, música de Ramon Solé i poesia de Guim Valls.
Finalment, el tercer Àgape tindrà el menjar de
Les receptes i els vídeos s'aniran fent públics durant els propers mesos, permetent viure una experiència artística multidisciplinària des de casa i siguin quines siguin les restriccions imposades a causa de la pandèmia.
A més d'aquestes activitats, GTS també presentarà properament, juntament amb la llibreria La Carbonera del Poble-sec, un projecte de ràdio-art que posa en contacte escriptores i músiques per fer un seguit de peces al voltant de la ciènciaficció.
Fundada el 1996, aquesta associació sense sense afany de lucre, que compta amb el suport de l'ICEC organitza, des del mateix any, el Dispositiu LEM - Encontre Internacional de Música Experimental de Barcelona, per on han passat gairebé 200.000 espectadors.
El seu objectiu és duraltres sonoritats i propostes alternatives al gran circuit de la indústria de l'entreteniment a la ciutat de Barcelona, treballant amb una xarxa de sales de format petit i mitjà per donar escenaris a la música experimental i a la seva relació amb altres disciplines artístiques.
Aquest és el primer any, a més, que Gràcia Territori Sonor no compta amb la direcció artística de Víctor Nubla, fundador de l'entitat, que va morir el passat mes de març.
Per cinquè any consecutiu, el Festival LEM ostenta e segell EFFE, una distinció atorgada per la Comissió Europea a aquells certàmens que destaquen la seva qualitat artística i tenen un impacte significatiu a escala local, nacional i internacional.